DÔVODOVÁ SPRÁVA


B.	Osobitná časť

K Čl. I

K bodu 1 (§ 1)
	Navrhuje sa spresnenie predmetu úpravy zákona v nadväznosti na zavedenie európskeho preukazu osoby so zdravotným postihnutím, európskeho preukazu osoby so zdravotným postihnutím so sprievodcom a európskeho parkovacieho preukazu pre osoby so zdravotným postihnutím. Zároveň sa ustanovuje osobitný cieľ právnej úpravy v oblasti európskych preukazov, ktorým je podpora slobody pohybu fyzických osôb s ťažkým zdravotným postihnutím v rámci Európskej únie a uľahčenie uplatňovania ich výhod počas krátkodobého pobytu v inom členskom štáte.
	
K bodu 2 (§ 16 a § 17)
	Navrhuje sa nové znenie ustanovení upravujúcich európsky preukaz osoby so zdravotným postihnutím, európsky preukaz osoby so zdravotným postihnutím so sprievodcom a európsky parkovací preukaz pre osoby so zdravotným postihnutím. Cieľom navrhovanej úpravy je zabezpečiť transpozíciu smerníc Európskeho parlamentu a Rady (EÚ) 2024/2841 a (EÚ) 2024/2842 a vytvoriť právny rámec pre zavedenie a vzájomné uznávanie týchto preukazov v rámci Európskej únie.

V § 16 sa ustanovujú podmienky a lehoty na vyhotovenie európskeho preukazu osoby so zdravotným postihnutím a európskeho preukazu osoby so zdravotným postihnutím so sprievodcom. Zároveň sa ustanovuje doba ich platnosti, a to päť rokov pre osoby mladšie ako 15 rokov a desať rokov pre osoby, ktoré dovŕšili 15 rokov veku. Ustanovenie vymedzuje právnu povahu európskeho preukazu osoby so zdravotným postihnutím a európskeho preukazu osoby so zdravotným postihnutím so sprievodcom ako verejnej listiny, prostredníctvom ktorej sa preukazuje status fyzickej osoby s ťažkým zdravotným postihnutím. Súčasťou navrhovanej právnej úpravy je aj ustanovenie o uznávaní preukazov vydaných inými členskými štátmi Európskej únie a štátmi, ktoré sú zmluvnou stranou Dohody o Európskom hospodárskom priestore počas krátkodobého pobytu ich držiteľov na území Slovenskej republiky, prípadne počas ich účasti na programoch Európskej únie v oblasti mobility. Navrhovanou úpravou sa zároveň ustanovuje, že na účely uplatňovania práv podľa osobitných predpisov nie je fyzická osoba s ťažkým zdravotným postihnutím povinná preukazovať svoj status výlučne európskym preukazom osoby so zdravotným postihnutím.

V § 17 sa ustanovujú podmienky vyhotovovania európskeho parkovacieho preukazu pre osoby so zdravotným postihnutím, doba platnosti a spôsob jeho používania pri uplatňovaní výhod vyplývajúcich z parkovacích politík a z využívania vyhradených parkovacích miest. Navrhovaná úprava vymedzuje právnu povahu európskeho parkovacieho preukazu pre osoby so zdravotným postihnutím ako verejnej listiny a súčasne ustanovuje aj uznávanie európskych parkovacích preukazov pre osoby so zdravotným postihnutím vyhotovených v iných členských štátoch Európskej únie a štátoch, ktoré sú zmluvnou stranou Dohody o Európskom hospodárskom priestore. 



K bodu 3 (§ 17a) 
V novom ustanovení § 17a sa navrhuje ustanoviť  splnomocnenie pre Ministerstvo práce, sociálnych vecí a rodiny Slovenskej republiky na vydanie všeobecne záväzného právneho predpisu, ktorým sa upraví vzor a charakteristika európskeho preukazu osoby so zdravotným postihnutím, európskeho preukazu osoby so zdravotným postihnutím so sprievodcom, európskeho parkovacieho preukazu pre osoby so zdravotným postihnutím, rozsah osobitných podmienok alebo preferenčného zaobchádzania vplývajúcich z preukazu a parkovacieho preukazu a rozsah práva na parkovacie politiky a parkovacie miesta vyhradené pre fyzické osoby s ťažkým zdravotným postihnutím vyplývajúcich z parkovacieho preukazu a podrobnosti o vyhotovovaní týchto preukazov.

K bodu 4 (§ 42 ods. 2)
	Ide o legislatívno-technickú zmenu v súvislosti presunutím legislatívnej skratky.

K bodu 5 (§ 43 ods. 8 písm. a) a b))
Ide o legislatívno-technickú úpravu, ktorej cieľom je zosúladenie terminológie s právom Európskej únie v súvislosti s transpozíciou smernice o európskom preukaze osoby so zdravotným postihnutím a európskom parkovacom preukaze pre osoby so zdravotným postihnutím. Pojem „preukaz fyzickej osoby s ťažkým zdravotným postihnutím“ sa v ustanoveniach upravujúcich procesné náležitosti konania nahrádza novým pojmom „európsky preukaz osoby so zdravotným postihnutím“.

K bodu 6 (§ 50 písm. b)
Navrhovanou úpravou sa rozširuje pôsobnosť Ministerstva práce, sociálnych vecí a rodiny Slovenskej republiky v oblasti medzinárodnej spolupráce tak, aby zahŕňala aj spoluprácu súvisiacu s európskym preukazom osoby so zdravotným postihnutím a európskym parkovacím preukazom pre osoby so zdravotným postihnutím, vrátane ochrany pred ich zneužívaním. Cieľom je zabezpečiť koordináciu a efektívnu spoluprácu s príslušnými orgánmi členských štátov EÚ.

K bodu 7 (§ 50 písm. f) až k))
Navrhovanou úpravou sa rozširuje pôsobnosť Ministerstva práce, sociálnych vecí a rodiny Slovenskej republiky o plnenie úloh súvisiacich s európskym preukazom osoby so zdravotným postihnutím a európskym parkovacím preukazom pre osoby so zdravotným postihnutím. Ide najmä o zabezpečenie zverejňovania informácií o týchto preukazoch, podporu dobrovoľného poskytovania osobitných podmienok a preferenčného zaobchádzania fyzickým osobám s ťažkým zdravotným postihnutím, podporu osvety o poskytovaných osobitných podmienkach, preferenčnom zaobchádzaní, parkovacích politikách a parkovacích miestach v prístupných formátoch, spoluprácu s reprezentatívnymi organizáciami zastupujúcimi fyzické osoby s ťažkým zdravotným postihnutím, ako aj spoluprácu s členskými štátmi EÚ pri výmene informácií vo veci zneužívania týchto preukazov.

K bodu 8 (§ 52 písm. t))
Navrhuje sa rozšíriť pôsobnosť úradu o novú oznamovaciu povinnosť voči ministerstvu v prípadoch zneužívania európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím vyhotovených iným členským štátom Európskej únie na území Slovenskej republiky. Cieľom navrhovanej úpravy je vytvoriť mechanizmus na oznamovanie zneužívania európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím vyhotovených inými členskými štátmi EÚ, čím sa posilní ochrana pred neoprávneným využívaním výhod a zliav spojených s týmito preukazmi. 


K bodu 9
Ide o legislatívno-technické precizovanie nadpisu, vzhľadom na skutočnosť, že predmetná časť neustanovuje len povinnosti a zodpovednosť fyzickej osoby, ale aj povinnosti a zodpovednosť orgánov verejnej moci a iných právnických a fyzických osôb. 

K bodu 10 (§ 61)
	Nové ustanovenie § 61 zakotvuje povinnosť pre orgány štátnej správy, obce a samosprávne kraje bezplatne, zrozumiteľne a v prístupnej podobe zverejňovať informácie o všetkých poskytovaných výhodách pre držiteľov európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím. Cieľom právnej úpravy je zabezpečiť, aby mali držitelia týchto preukazov zo Slovenskej republiky, ako aj z iných členských štátov Európskej únie jednoduchý prístup k informáciám o možných zľavách a parkovacích výhodách. 

K bodu 11 (§ 64 ods. 4)
[bookmark: _GoBack]Legislatívno-technická úprava v súvislosti s bodom 12.

K bodu 12 (§ 64 ods. 5)
Navrhovaná úprava rozširuje okruh osôb, o ktorých príslušný orgán spracúva údaje v informačnom systéme, a to v nadväznosti na zavedenie európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím. Spracúvanie týchto údajov je nevyhnutné nielen pre výkon štátnej správy, ale aj pre potreby kontroly platnosti obidvoch európskych preukazov v rámci Európskej únie. 

K bodu 13 (§ 64a a § 64b)
V novom ustanovení § 64a sa navrhuje ustanoviť pôsobnosť Slovenskej obchodnej inšpekcie pri výkone dohľadu nad dodržiavaním práv osôb so zdravotným postihnutím, ktoré sú držiteľmi európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím. 

Ustanovenie § 64b vymedzuje skutkové podstaty správnych deliktov za porušenie povinností ustanovených zákonom v oblasti uznávania európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím a poskytovania s tým súvisiacich osobitných podmienok alebo preferenčného zaobchádzania. Zavedenie správnych deliktov a sankcií je nevyhnutné na zabezpečenie efektívneho, primeraného a odrádzajúceho mechanizmu presadzovania povinností vyplývajúcich z tejto právnej úpravy a z práva Európskej únie. Ustanovené sankcie zodpovedajú požiadavke zabezpečenia primeraného, účinného a odrádzajúceho mechanizmu presadzovania povinností vyplývajúcich z tohto zákona.

K bodu 14 (§ 67aa až 67ad)
Navrhované prechodné ustanovenie § 67aa upravuje platnosť existujúceho preukazu fyzickej osoby s ťažkým zdravotným postihnutím a preukazu fyzickej osoby s ťažkým zdravotným postihnutím so sprievodcom v prechodnom období po nadobudnutí účinnosti novej právnej úpravy od 5. júna 2028. V súčasnosti platné typy preukazov zostávajú v platnosti na uplatňovanie zliav a výhod aj po tomto dátume, pokiaľ fyzickej osobe s ťažkým zdravotným postihnutím nebude vyhotovený nový európsky preukaz. Týmto prechodným ustanovením sa predchádza náhlemu zneplatneniu v súčasnosti platných preukazov a administratívnemu náporu pri ich výmene. Zároveň sa ustanovuje povinnosť vrátenia v súčasnosti platného  preukazu, prípadne nahlásenia jeho straty alebo odcudzenia, pred vyhotovením nového európskeho preukazu. Cieľom navrhovanej právnej úpravy je zabrániť zneužívaniu preukazov a súbežnému uplatňovaniu zliav a výhod z dvoch preukazov.

Ustanovenie § 67ab upravuje postup pri výmene v súčasnosti platných parkovacích preukazov pre fyzické osoby so zdravotným postihnutím vyhotovených podľa zákona v znení účinnom do 4. júna 2028 za európske parkovacie preukazy pre osoby so zdravotným postihnutím podľa zákona v znení účinnom od 5. júna 2028. Zároveň sa ustanovuje povinnosť príslušného orgánu vyhotoviť držiteľom v súčasnosti platných parkovacích preukazov nový európsky parkovací preukaz najneskôr do 5. decembra 2029. V prechodnom ustanovení sa súčasne ustanovuje aj povinnosť fyzickej osoby s ťažkým zdravotným postihnutím pred prevzatím nového európskeho parkovacieho preukazu vrátiť v súčasnosti platný parkovací preukaz pre fyzickú osobu so zdravotným postihnutím alebo oznámiť jeho stratu či odcudzenie. Cieľom tejto úpravy je zabrániť súbežnej existencii viacerých platných parkovacích preukazov vydaných tej istej fyzickej osobe s ťažkým zdravotným postihnutím. Upravuje sa aj dočasné uznávanie súčasne platných parkovacích preukazov vyhotovených podľa zákona v znení účinnom do 4. júna 2028, ako aj parkovacích preukazov vyhotovených do 4. júna 2028 inými členskými štátmi EÚ.

	V prechodnom ustanovení § 67ac sa navrhuje ustanoviť, že na preukazy fyzickej osoby s ťažkým zdravotným postihnutím, preukazy fyzickej osoby s ťažkým zdravotným postihnutím so sprievodcom a parkovacie preukazy pre fyzickú osobu so zdravotným postihnutím vyhotovené podľa zákona v znení účinnom do 4. júna 2028 sa budú aj po nadobudnutí účinnosti tejto novely naďalej vzťahovať ustanovenia § 47 ods. 1 až 3 v súčasnom znení upravujúce odnímanie preukazov v znení účinnom do 4. júna 2028. Cieľom navrhovanej úpravy je zabezpečiť, aby zmena právnej úpravy nemala vplyv na používanie už vyhotovených preukazov. 

	Ustanovením § 67ad sa deklaruje prevzatie právne záväzných aktov Európskej únie do právneho poriadku Slovenskej republiky.

K bodu 15
	 Navrhuje sa vypustenie príloh č. 8 a 9, ktoré obsahujú vzor preukazu fyzickej osoby s ťažkým zdravotným postihnutím a parkovacieho preukazu pre fyzickú osobu so zdravotným postihnutím. Vzor a charakteristiku európskeho preukazu osoby so zdravotným postihnutím, európskeho preukazu osoby so zdravotným postihnutím so sprievodcom  a európskeho parkovacieho preukazu pre osoby so zdravotným postihnutím upraví vykonávací právny predpis, ktorý vydá Ministerstvo práce, sociálnych vecí a rodiny Slovenskej republiky.

K bodu 16
Navrhuje sa doplniť zákon prílohou č. 18 obsahujúcou zoznam preberaných právne záväzných aktov Európskej únie, ktorými sú smernica Európskeho parlamentu a Rady (EÚ) 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a smernice Európskeho parlamentu a Rady (EÚ) 2024/2842 z 23. októbra 2024, ktorou sa smernica (EÚ) 2024/2841 rozširuje na štátnych príslušníkov tretích krajín s oprávneným pobytom v členskom štáte. Doplnenie prílohy nadväzuje na transpozíciu uvedených smerníc do právneho poriadku Slovenskej republiky.


K Čl. II (zákon o súdnych poplatkoch)

K bodu 1 (§ 4 ods. 1 písm. c))
Ide o legislatívno-technickú úpravu pojmov v nadväznosti na novelu zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov, ktorou sa transponuje Smernice Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernice Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 2 (§ 18mc)
Ide o prechodné ustanovenie súvisiace so zmenou pojmov v zákone č. 447/2008 Z. z. pre tých držiteľov preukazu fyzickej osoby s ťažkým zdravotným postihnutím, držiteľov preukazu fyzickej osoby s ťažkým zdravotným postihnutím so sprievodcom alebo držiteľov parkovacieho preukazu pre fyzickú osobu so zdravotným postihnutím, ktorí po účinnosti zákona nebudú mať vymenený ich doterajší preukaz za nový európsky tak, aby mohli doterajší preukaz použiť na uplatnenie nárokov podľa tohto predpisu.


K Čl. III (zákon o správnych poplatkoch)

K bodom 1 a 2 (príloha Sadzobník, položka 18, časť Oslobodenie, bod 1 a položka 22a, časť Oslobodenie, bod 6)
Ide o legislatívno-technickú úpravu pojmov v nadväznosti na novelu zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov, ktorou sa transponuje Smernice Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernice Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 3 (§ 19wd)
Ide o prechodné ustanovenie súvisiace so zmenou pojmov v zákone č. 447/2008 Z. z. pre tých držiteľov preukazu fyzickej osoby s ťažkým zdravotným postihnutím alebo držiteľov preukazu fyzickej osoby s ťažkým zdravotným postihnutím so sprievodcom, ktorí po účinnosti zákona nebudú mať vymenený ich doterajší preukaz za nový európsky tak, aby mohli doterajší preukaz použiť na uplatnenie nárokov podľa tohto predpisu.


K Čl. IV (zákon o miestnych daniach)

K bodu 1 
Ide o legislatívno-technickú úpravu pojmov v nadväznosti na novelu zákona o peňažných príspevkoch na kompenzáciu ťažkého zdravotného postihnutia, ktorou sa transponuje Smernica Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernica Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 2 (§ 104t)
Ide o prechodné ustanovenie, podľa ktorého sa v prípade vzniku daňových povinností, poplatkovej povinnosti a oznamovacej povinnosti do 31. decembra 2028 bude postupovať podľa predpisov účinných do 4. júna 2028. Rovnako sa navrhuje prechodné ustanovenie pre tých držiteľov preukazu fyzickej osoby s ťažkým zdravotným postihnutím alebo držiteľov preukazu fyzickej osoby s ťažkým zdravotným postihnutím so sprievodcom, ktorí po účinnosti zákona nebudú mať vymenený ich doterajší preukaz za nový európsky tak, aby mohli doterajší preukaz použiť na uplatnenie nárokov podľa tohto predpisu.


K Čl. V (zákon o cestovných dokladoch)

K bodu 1
V súlade so smernicou (EÚ) 2024/2841 sa na zabezpečenie rovnakého prístupu ustanovuje, že, že pri vydaní cestovného pasu pre nevidiaceho sa predmetné zdravotné postihnutie môže preukázať nielen preukazom fyzickej osoby s ťažkým zdravotným postihnutím vydaným v Slovenskej republike, ale aj takýmto preukazom vydaným v inom členskom štáte Európskej únie. 

K bodu 2 (§ 35d)
Navrhovaným prechodným ustanovením sa zabezpečuje kontinuita práv držiteľov preukazov fyzickej osoby s ťažkým zdravotným postihnutím so sprievodcom vyhotovených podľa doterajších predpisov a plynulý prechod na novú právnu úpravu. Preukazy vyhotovené podľa doterajších predpisov sa budú považovať za európske preukazy osoby so zdravotným postihnutím so sprievodcom, čím sa predíde potrebe ich hromadnej výmeny ku dňu nadobudnutia účinnosti tohto zákona. 


K Čl. VI (zákon o sociálnych službách)
K bodu 1
Ide o legislatívno-technickú úpravu pojmov v nadväznosti na novelu zákona o peňažných príspevkoch na kompenzáciu ťažkého zdravotného postihnutia, ktorou sa transponuje Smernica Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernica Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 2 (§ 110bk)
Navrhovaným prechodným ustanovením sa zabezpečuje kontinuita práv držiteľov parkovacích preukazov fyzickej osoby s ťažkým zdravotným postihnutím a vyhotovených podľa doterajších predpisov a plynulý prechod na novú právnu úpravu. Parkovacie preukazy vyhotovené podľa doterajších predpisov sa budú považovať za európske parkovacie preukazy osoby so zdravotným postihnutím a, čím sa predíde potrebe ich hromadnej výmeny ku dňu nadobudnutia účinnosti tohto zákona.



K Čl. VII (zákon o cestnej premávke)

K bodu 1
Ide o legislatívno-technickú úpravu pojmov v nadväznosti na novelu zákona o peňažných príspevkoch na kompenzáciu ťažkého zdravotného postihnutia, ktorou sa transponuje Smernica Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernica Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 2
V súlade so smernicou (EÚ) 2024/2841 sa na zabezpečenie rovnakého prístupu výslovne uvádza, že pri využívaní parkovacieho preukazu v cestnej premávke sa uznáva nielen parkovací preukaz vydaný v Slovenskej republike, ale aj parkovací preukaz vydaný v inom členskom štáte Európskej únie alebo inom zmluvnom štáte Dohody o Európskom hospodárskom priestore.

K bodu 3
	Ide o legislatívno-technickú úpravu pojmov.

K bodu 4
	Navrhovaným prechodným ustanovením sa zabezpečuje kontinuita práv držiteľov parkovacích preukazov pre fyzickú osobu so zdravotným postihnutím vyhotovených podľa doterajších predpisov a plynulý prechod na novú právnu úpravu. Parkovacie preukazy vyhotovené podľa doterajších predpisov sa budú považovať za európske parkovacie preukazy pre osoby so zdravotným postihnutím, čím sa predíde potrebe ich hromadnej výmeny ku dňu nadobudnutia účinnosti tohto zákona.

K Čl. VIII (zákon o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia)

K bodu 1
Ide o legislatívno-technickú úpravu pojmov v nadväznosti na novelu zákona o peňažných príspevkoch na kompenzáciu ťažkého zdravotného postihnutia, ktorou sa transponuje Smernica Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernica Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 2 (§ 98k)
Navrhovaným prechodným ustanovením sa zabezpečuje kontinuita práv držiteľov preukazov fyzickej osoby s ťažkým zdravotným postihnutím a preukazov fyzickej osoby s ťažkým zdravotným postihnutím  so sprievodcom vyhotovených podľa doterajších predpisov a plynulý prechod na novú právnu úpravu. Preukazy vyhotovené podľa doterajších predpisov sa budú považovať za európske preukazy osoby so zdravotným postihnutím a európske preukazy osoby so zdravotným postihnutím so sprievodcom, čím sa predíde potrebe ich hromadnej výmeny ku dňu nadobudnutia účinnosti tohto zákona.


K Čl. IX (zákon o pomoci v hmotnej núdzi)
K bodu 1
Ide o legislatívno-technickú úpravu pojmov v nadväznosti na novelu zákona o peňažných príspevkoch na kompenzáciu ťažkého zdravotného postihnutia, ktorou sa transponuje Smernica Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernica Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 2 (§ 110bk)
Navrhovaným prechodným ustanovením sa zabezpečuje kontinuita práv držiteľov parkovacích preukazov fyzickej osoby s ťažkým zdravotným postihnutím a vyhotovených podľa doterajších predpisov a plynulý prechod na novú právnu úpravu. Parkovacie preukazy vyhotovené podľa doterajších predpisov sa budú považovať za európske parkovacie preukazy osoby so zdravotným postihnutím a, čím sa predíde potrebe ich hromadnej výmeny ku dňu nadobudnutia účinnosti tohto zákona.

K Čl. X (zákon o diaľničnej známke)

K bodu 1
V nadväznosti na právnu úpravu navrhovanú v čl. I dochádza k náležitej terminologickej úprave a zavedeniu legislatívnej skratky.

K bodom 2, 4, 5, 7, 8 a 10
Navrhuje sa upraviť samostatné ustanovenie (§ 7a) upravujúce registráciu vozidiel oslobodených od úhrady diaľničnej známky pre držiteľov európskeho parkovacieho preukazu. Upravujú sa podmienky registrácie, rozsah predkladaných údajov a dokladov, spôsob overovania splnenia podmienok, ako aj rozsah údajov poskytovaných Ústredím práce, sociálnych vecí a rodiny na účely priebežnej kontroly oprávnenosti oslobodenia. Súčasne sa zachováva princíp, podľa ktorého môže mať držiteľ európskeho parkovacieho preukazu  oslobodené len jedno vozidlo alebo jazdnú súpravu od úhrady diaľničnej známky. Z dôvodu rozdielneho charakteru využívania diaľničnej siete sa navrhuje odlišný režim poskytovania oslobodenia pre držiteľov parkovacích preukazov vydaných v Slovenskej republike a pre držiteľov parkovacích preukazov vydaných v iných členských štátoch Európskej únie. V prípade parkovacích preukazov vydaných v Slovenskej republike zostáva zachovaná možnosť dlhodobej registrácie najviac na obdobie desiatich rokov, najdlhšie však do skončenia platnosti parkovacieho preukazu. V prípade parkovacích preukazov vydaných v inom členskom štáte Európskej únie sa navrhuje poskytovať oslobodenie na obdobie najviac troch mesiacov, resp. na obdobie jedného roka, ak ide o osobu zúčastňujúcu na programe Európskej únie pre mobilitu. Navrhované riešenie zohľadňuje charakter krátkodobých pobytov zahraničných osôb na území Slovenskej republiky, pričom súčasne vytvára primeranú ochranu pred zneužívaním systému a znižuje administratívnu náročnosť jeho správy. Navrhuje sa výslovne ustanoviť oprávnenie správcu výberu úhrady diaľničnej známky overovať pravosť a platnosť parkovacích preukazov, ako aj správnosť predložených údajov prostredníctvom príslušných orgánov Slovenskej republiky, príslušných orgánov iných členských štátov Európskej únie alebo prostredníctvom informačných systémov a registrov, ak tak ustanovuje osobitný právny predpis alebo medzinárodná zmluva, ktorou je Slovenská republika viazaná. Súčasne sa upravuje, že ďalšie podrobnosti oslobodenia od úhrady diaľničnej známky upravujú všeobecné podmienky úhrady diaľničnej známky vydané správcom výberu úhrady diaľničnej známky.  

K bodu 3
Dochádza k precizácii ustanovenia, keďže návrh na oslobodenie vozidla alebo jazdnej súpravy od úhrady diaľničnej známky môže okrem držiteľa vozidla podať aj držiteľ parkovacieho preukazu, ak ide o oslobodenie podľa § 7 ods. 1 písmena i) zákona č. 488/2013 Z. z. 

K bodu 6
Dochádza k vypusteniu obsolentnej požiadavky poskytovať pri registrácii oslobodenia od úhrady diaľničnej známky aj faxové číslo, pretože v praxi sa už tento komunikačný nástroj nepoužíva. 

K bodu 9
Ide o legislatívno-technickú úpravu. 

K bodu 11
Vzhľadom na ustanovenie § 67ab ods. 3 návrhu zákona obsiahnutého v čl. I sa upravuje skutočnosť, že oslobodenie od úhrady diaľničnej známky sa poskytuje v období od účinnosti tohto zákona do 5. decembra 2029 aj držiteľovi parkovacieho preukazu, ktorý ešte nemá vyhotovený nový (európsky) parkovací preukaz predpokladaný v čl. I, t. j. disponuje doterajším (platným) parkovacím preukazom.   

K bodu 12
Doplnenie príslušných smerníc (EÚ) do zoznamu preberaných právnych aktov EÚ.


K Čl. XI (zákon o občianskych preukazoch)

K bodu 1 a 2
Ide o legislatívno-technickú úpravu pojmov v nadväznosti na novelu zákona o peňažných príspevkoch na kompenzáciu ťažkého zdravotného postihnutia, ktorou sa transponuje Smernica Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernica Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 3 (§ 19b)
	Navrhovaným prechodným ustanovením sa zabezpečuje kontinuita práv držiteľov preukazov fyzickej osoby s ťažkým zdravotným postihnutím a preukazov fyzickej osoby s ťažkým zdravotným postihnutím  so sprievodcom vyhotovených podľa doterajších predpisov a plynulý prechod na novú právnu úpravu. Preukazy vyhotovené podľa doterajších predpisov sa budú považovať za európske preukazy osoby so zdravotným postihnutím a európske preukazy osoby so zdravotným postihnutím so sprievodcom, čím sa predíde potrebe ich hromadnej výmeny ku dňu nadobudnutia účinnosti tohto zákona.


K Čl. XII (zákon o integrovanej posudkovej činnosti)

K bodom 1 až 2 (§ 1 ods. 3 písm. a) a § 7 ods. 4 písm. a))
Ide o legislatívno-technickú úpravu. Cieľom navrhovanej úpravy je zosúladiť terminológiu zákona s novou právnou úpravou prijatou v súvislosti s transpozíciou smernice Európskeho parlamentu a Rady (EÚ) 2024/2841.

K bodu 3 (§ 11 ods. 1 písm. a) bod 1b. a § 12 ods. 1 písm. a) druhý bod)
	Ide o legislatívno-technickú úpravu. Navrhuje sa terminologické zosúladenie ustanovení s terminológiou smernice Európskeho parlamentu a Rady (EÚ) 2024/2841.

K bodu 4 (§ 14 ods. 2)
	Ide o legislatívno-technickú úpravu pojmov v nadväznosti na novelu zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov, ktorou sa transponujú Smernice Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a Smernice Európskeho parlamentu a Rady EU 2024/2842 z 23. októbra 2024, ktorou sa Smernica (EÚ) 2024/2741 rozširuje na štátnych príslušníkov tretích krajín s oprávneným pobytom v členskom štáte.

K bodu 5 (§ 25) 
Navrhuje sa doplniť prechodné ustanovenie k úprave účinnej od 5. júna 2028. Navrhované prechodné ustanovenie v odseku 1 nadväzuje na prechodné ustanovenie prijaté v súvislosti so zavedením integrovanej posudkovej činnosti, podľa ktorého sa fyzické osoby s ťažkým zdravotným postihnutím považujú za fyzické osoby s ťažkým zdravotným postihnutím aj po nadobudnutí účinnosti tohto zákona ale len do momentu, kedy sa im vydal nový integrovaný posudok, rozhodnutie o preukaze alebo parkovacom preukaze. Keďže rozhodnutie o preukaze už nebude existovať vzhľadom na to, že ho nahradí rozhodnutie o európskom preukaze je potrebné modifikovať predchádzajúce prechodné ustanovenie takým spôsobom, aby fyzické osoby ktoré boli uznané za ťažko zdravotne postihnuté pred 31. augustom 2025 boli fyzickými osobami s ťažkým zdravotným postihnutím až do vydania rozhodnutia o európskom preukaze. 

Zákon ukladá povinnosť správnemu orgánu začať konanie o integrovanom posudku z vlastného podnetu, ak je v integrovanom posudku určený termín opätovného posúdenia funkčných dôsledkov zdravotného stavu a fyzická osoba je držiteľom európskeho preukazu alebo európskeho parkovacieho preukazu. Prechodné ustanovenie rieši situáciu, kedy po nadobudnutí účinnosti novely, ktorou sa zavedú európske preukazy, budú ešte existovať súčasne platné preukazy fyzickej osoby s ťažkým zdravotným postihnutím. Je preto potrebné ustanoviť, že správny orgán začne konanie o integrovanom posudku aj vtedy, ak má fyzická osoba s ťažkým zdravotným postihnutím vyhotovený preukaz pred 4. júnom 2028.


K Čl. XIII (účinnosť)

Dátum nadobudnutia účinnosti zákona sa navrhuje s prihliadnutím na transpozičnú lehotu smernice Európskeho parlamentu a Rady (EÚ) 2024/2841 a smernice Európskeho parlamentu a Rady (EÚ) 2024/2842. 
 

